Diari Oficial de la Generalitat Valenciana


Sumari del DOGV 5248, del 28-04-2006 (2006/4579)

ORDE de 18 d'abril de 2006, de la Conselleria d'Agricultura, Pesca i Alimentació, per la qual es convoquen beques per a la realització de pràctiques professionals en tractament d'arxius administratius.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5248

Data del DOGV
:   28-04-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/4579


Data del document
:   18-04-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda pública
    * assignació per estudis
    * suport econòmic
    * professió de la informació

ORDE de 18 d'abril de 2006, de la Conselleria d'Agricultura, Pesca i Alimentació, per la qual es convoquen beques per a la realització de pràctiques professionals en tractament d'arxius administratius. [2006/F4579]  
En el marc de la política dirigida a la integració i formació de jóvens llicenciats i diplomats, esta conselleria considera d'interés la convocatòria de beques per a la realització de pràctiques professionals en tractament d'arxius administratius.  
En virtut d'això, fent ús de les facultats que em conferix l'article 35 de la Llei 5/1983, de 30 de desembre, del Govern Valencià, i segons el que s'establix en el Decret 108/1992, de 6 de juliol, del Govern Valencià, pel qual es regula la concessió de beques, resolc:  
Primer  
Convocar concurs públic per a la concessió de quatre beques per a la realització de pràctiques professionals a la Sotssecretaria, en tractament d'arxius administratius de la conselleria.  
Segon  
Aprovar les bases per les quals es regix esta convocatòria i el model d'instància que figura en l'annex.  
Tercer  
S'autoritza el sotssecretari perquè, en l'àmbit de les seues competències, prenga les mesures necessàries per al desplegament i l'aplicació d'esta orde.  
Contra esta resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, de conformitat amb el que es preveu en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, de 13 de gener, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que s'establix en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.  
València, 18 d'abril de 2006  
El conseller d'Agricultura, Pesca i Alimentació,  
JUAN G. COTINO FERRER  
ANNEX  
Bases de la convocatòria per a la concessió de quatre beques per a la realització de pràctiques professionals en tractaments d'arxius administratius  
1. Objecte  
Les beques tenen com a objecte la formació complementària, la millora i l'especialització de jóvens professionals de l'arxivística.  
2. Nombre i destí de les beques  
Es convoquen quatre beques per al tractament d'arxius administratius de la conselleria, que es distribuïxen de la manera següent:  
a) 1 beca als arxius en la Direcció Territorial de València.  
b) 1 beca als arxius en la Direcció Territorial d'Alacant.  
c) 1 beca als arxius en la Direcció Territorial de Castelló a Sant Mateu.  
d) 1 beca als arxius dels servicis centrals a València.  
3. Requisits. Titulació exigida  
Els aspirants hauran de posseir el requisit de llicenciat o llicenciada en Documentació, diplomat o diplomada en Biblioteconomia i Documentació, o Formació Professional de tercer grau en Biblioteconomia, Arxivística i Documentació, i haver finalitzat els estudis en els últims cinc anys acadèmics, i haurà d'estar en possessió de la titulació al terme del termini de presentació de la sol·licitud.  
Els sol·licitants hauran d'estar en possessió del permís de conduir de tipus B.  
4. Dotació, duració i pagament de les beques  
La dotació de cada una de les beques és de mil cent euros bruts mensuals (1.100 euros), i l'import global màxim de totes és de dèsset mil sis-cents euros (17.600 euros) que seran satisfets a càrrec del programa 85.05.09.294.80.8 (T3301) del pressupost vigent.  
La dotació per als gastos complementaris ocasionats com a conseqüència de desplaçament, pernoctació o restauració es realitzarà a càrrec del programa 10.71.93.099.06.4 (T3301), i l'import global màxim és de quatre-cents Euros (400 euros) del pressupost vigent.  
L'import de la beca s'abonarà mensualment, amb certificat de conformitat previ expedit pel cap de servici o responsable de la unitat on el becari realitze les pràctiques.  
El gaudi de la beca començarà a partir de l'1 de setembre o en la data que l'administració ho comunique als interessats, i finalitzarà el 31 de desembre. Es podrà prorrogar per resolució del sotssecretari de la conselleria fins a completar un període màxim de 12 mesos, sempre que hi haja la consignació corresponent en el pressupost de l'any 2007.  
La no-incorporació del becari en la data assenyalada suposarà la renúncia a la beca concedida.  
5. Formalització de sol·licituds i termini de presentació  
Les sol·licituds emplenades segons el model es presentaran en el Registre General d'esta conselleria, situat al carrer d'Amadeu de Savoia, número 2, 46998 València, o es tramitaran per qualsevol de les formes que s'establixen en l'article 38.4 de la Llei 30/1992, de 16 de novembre, de Règim Jurídic de les Administracions Públiques i del Procediment Administratius Comú, i s'hi farà constar l'orde de preferència de les beques convocades.  
El termini de presentació de les sol·licituds serà de 15 dies hàbils, comptadors des de l'endemà de la publicació de la present orde en el Diari Oficial de la Generalitat Valenciana.  
Documentació a presentar:  
. Model de sol·licitud.  
. Fotocòpia compulsada del DNI.  
. Fotocòpia compulsada del permís de conduir.  
. Currículum, en què constaran les dades personals, el domicili habitual, el telèfon, la ressenya de l'expedient acadèmic i la resta de referències als mèrits docents, professionals, experiència laboral, coneixement d'idiomes i cursos rebuts.  
. Expedient acadèmic, amb expressió de la nota mitjana obtinguda durant la carrera.  
. Documents que acrediten la possessió dels títols exigits en la convocatòria, així com dels mèrits que es desitgen al·legar.  
. Declaració jurada de no tindre concedida qualsevol altra beca o ajuda per a la mateixa o semblant activitat.  
Tots els documents s'acreditaran per mitjà de compulsa en el moment de presentació de les sol·licituds.  
6. Comissió avaluadora  
Per a l'examen de les sol·licituds de beques es constituirà una comissió avaluadora integrada pels membres següents:  
. Presidenta: la secretària general administrativa.  
. Secretària: la cap de la Secció d'Arxiu.  
. Vocals:  
· El cap de la Secció d'Assumptes Generals.  
· El tècnic d'Arxiu de la Direcció Territorial de València.  
· La cap de la Secció de Personal.  
En cas de vacant, absència o malaltia de la secretària general administrativa, esta serà substituïda per la cap del Servici de Gestió Administrativa.  
La resta dels membres seran substituïts, en cas de vacant, absència o malaltia, per qui designe la secretària general administrativa.  
Els membres de la comissió podran ser assessorats, si és el cas, pel personal tècnic o professional que consideren oportú, que hi podran assistir amb veu però sense vot.  
La comissió avaluadora es reunirà els 10 dies següents a la finalització del termini de presentació de sol·licituds, per procedir a l'examen de les condicions dels aspirants. La data de l'entrevista es farà pública al tauler d'anuncis de la Conselleria d'Agricultura, Pesca i Alimentació, carrer d'Amadeu de Savoia, 2, 46127 València, a la planta baixa.  
La comissió elaborarà, en el termini màxim d'un mes, una proposta de concessió de beques que contindrà la relació de beneficiaris i una borsa de reserva per a cada una de les modalitats. Sumats els punts obtinguts, se seleccionaran els candidats per orde de puntuació, i s'exposarà la nota al tauler d'anuncis esmentat durant 10 dies per a al·legacions.  
La Conselleria d'Agricultura, Pesca i Alimentació es reserva la facultat de deixar deserta totalment o parcialment l'adjudicació de les beques convocades.  
7. Barem  
La selecció dels becaris o les becàries estarà condicionada per la puntuació obtinguda per l'aplicació del barem següent:   
a) Expedient acadèmic: un màxim de 4 punts en funció de la nota mitjana obtinguda en l'expedient acadèmic, d'acord amb l'escala següent:  
Nota mitjana 5: 1 punt.  
Nota mitjana 6: 1,50 punts.  
Nota mitjana 7: 2 punts.  
Nota mitjana 8: 2,50 punts.  
Nota mitjana 9: 3 punts.  
Nota mitjana 10: 4 punts.  
Les fraccions corresponents a les notes mitjanes s'arredoniran per excés en el cas de ser superiors a 0,5.  
b) Cursos especialitzats que tinguen relació directa amb arxius, fins a 2 punts.  
Cursos de fins a 20 hores: 0,50 punts.  
Cursos de 20 a 50 hores: 1 punt.  
Cursos de 50 a 100 hores: 1,50 punts.  
Cursos de més de 100 hores: 2 punts.  
c) Altres mèrits relacionats amb la matèria objecte d'esta convocatòria, fins a 2 punts.  
Es valorarà l'experiència professional fonamentalment en el camp de l'arxivística, tant si és contracte laboral o beques i les titulacions relacionades amb la matèria.   
0,10 punts per mes treballat en arxius.   
0,04 punts per mes treballat en biblioteques.   
0,40 punts per altres titulacions relacionades amb la matèria objecte de convocatòria.   
No serà computat com a mèrit específic la realització del Practicum dels estudis universitaris per formar part indissoluble d'estos.  
d) Cursos relacionats amb l'administració pública, fins a 1 punt.  
Cursos de fins a 20 hores: 0,25 punts.  
Cursos de 20 a 50 hores: 0,50 punts.  
Cursos de 50 a 100 hores: 0,75 punts.  
Cursos de més de 100 hores: 1 punt.  
e) Coneixement d'altres idiomes comunitaris: un màxim d'1 punt segons les especificacions següents:  
I. Només tindran validesa els títols expedits per les escoles oficials d'idiomes radicades al territori espanyol.  
II. Cada curs superat es puntuarà amb 0,10 punts, amb el màxim total d'1 punt per al conjunt dels idiomes i cursos acreditats.  
f) Coneixements de valencià: un màxim d'1 punt en funció dels nivells de coneixements del valencià establits per la Junta Qualificadora de Coneixements de Valencià, d'acord amb l'escala següent:  
Nivell Oral: 0,25 punts.  
Nivell Elemental: 0,50 punts.  
Nivell Mitjà: 0,75 punts.  
Nivell Superior: 1 punt.  
a) Entrevista: 2 punts. En l'entrevista es valorarà l'experiència professional i els coneixements de l'administració autonòmica.  
Els mèrits al·legats hauran d'acreditar-se documentalment en el moment de presentar la sol·licitud, per mitjà de la presentació d'originals o fotocòpies compulsades.  
8. Concessió  
Les beques seran adjudicades per resolució del conseller d'Agricultura, Pesca i Alimentació a la vista de la proposta de la comissió avaluadora, en el termini màxim de tres mesos a partir de l'endemà de la finalització del termini de presentació de sol·licituds. La no-resolució adjudicadora dins del termini establit anteriorment produirà l'efecte de la desestimació presumpta de les sol·licituds presentades.  
La resolució de concessió serà publicada en el Diari Oficial de la Generalitat Valenciana, i es consideraran denegades les sol·licituds que no figuren en la relació publicada.  
9. Drets, obligacions i incidències dels becaris  
El beneficiari/ària de la beca haurà de realitzar les tasques que se li assignen d'acord amb l'objecte de la convocatòria i les instruccions del responsable directe.   
La beca és incompatible amb el gaudi de qualsevol altra beca amb la mateixa o semblant activitat o activitat laboral que impedisquen el compliment de les obligacions com a becari. La infracció d'esta base deixarà sense efecte la beca.  
En el cas de ser el beneficiari empleat de la Generalitat Valenciana, quedarà en la situació administrativa que procedisca d'acord amb la normativa aplicable.  
No podrà ocupar-se esta beca, siga en convocatòries successives o alternes, per un període superior a 24 mesos.  
Els becaris seleccionats estaran obligats a tindre una dedicació de 35 hores setmanals, la supervisió de la qual s'efectuarà pel cap de la unitat administrativa a què estiguen a càrrec.  
La condició de becari no implica cap tipus de relació laboral ni administrativa entre el beneficiari i la Generalitat Valenciana.  
El sotssecretari resoldrà les incidències que es produïsquen durant el temps de duració de les beques i podrà deixar-les sense efecte, amb audiència prèvia a l'interessat, en els casos següents:  
. Incompliment de les seues obligacions.  
. No realitzar l'activitat que va motivar-ne la concessió.  
. Deixar de posseir els requisits exigits en la present convocatòria.  
Davant de les incidències, les renúncies, l'abandó, o l'incompliment que deixen vacant una beca es procedirà a cobrir-la segons l'orde establit en la borsa de reserva que resulte del procés de selecció.  
Si els becaris, com a conseqüència del desenvolupament de les tasques que hagen de dur a terme, incorregueren en gastos de desplaçament, pernoctació i restauració, estos els seran rescabalats en els termes que per al personal de la Generalitat Valenciana i l'adscrit funcionalment al seu servici establix el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris. L'aplicació d'esta normativa es referirà únicament als conceptes i les quanties que han de ser rescabalats sense que això implique una modificació en la relació jurídica del becari amb l'administració.  
Finalitzat el període de gaudi de la beca i amb un informe previ d'assistència, aprofitament i aptitud per part dels servicis corresponents, s'estendrà el certificat del sotssecretari de la conselleria.  
10. Cobertura sanitària  
Amb la finalitat de donar cobertura sanitària als adjudicataris de les beques, se'ls inclourà en una pòlissa col·lectiva subscrita amb una companyia privada de servicis sanitaris, per a la qual cosa es disposa d'un crèdit màxim de 1.000 euros.